- Vi har ikke budsjettert med Europaliga-inntekter
Aalesund møter APOEL FC i den kypriotiske hovedstaden Nicosia, RBK spiller mot Servette i Genève og Tromsø får besøk av Metallurg Donetsk. Hvis de tre norske lagene kommer seg videre fra kvalifiseringen, må de gjennom en play off-runde før de når gruppespillet. Der venter de store pengene.Det er penger Hroar Stjernen, daglig leder i Rosenborg, sier de ikke har budsjettert med å få inn. - Vi har ikke budsjettert med Europaliga-inntekter. Vi har en del utgifter i forbindelse med kvalifiseringsrunden. Hvis vi kommer oss til playoff, vil vi gå i null sånn pluss-minus. Hvis vi når gruppespillet vil det bety inntekter på 15-20 millioner kroner. - Gjør du deg noen tanker om hva de pengene da eventuelt bør brukes på? - Vi er jo i den situasjonen at økonomien har gått 110 millioner i minus de siste årene, noe som fører til en stor omstilling for hele organisasjonen vår. Vårt mål er å skape en vanlig norsk klubbdrift i balanse, så pengene vil bli brukt til å stabilisere driften av klubben, sier Stjernen, som sier han har en god følelse i forkant av kveldens kamp. - Servette er et bra lag, så vi vet det blir en tøff kamp. Vi håper på et godt resultat, som for vår del kan bety uavgjort og at vi scorer mål. Da sikrer vi at de må komme til Trondheim og angripe, avslutter Stjernen.Daglig leder i Aalesund Henrik Hoff drømmer også om suksess i Europa. - Det vil bety mye for klubben både sportslig, økonomisk og når det gjelder omdømmet. Det vil være et løft for alle. Økonomisk betyr det mye hvis en klubb kommer seg inn i gruppespill, sier Hoff til VG Nett. I fjor satt klubben igjen med mellom tre og fire millioner kroner etter at de tok seg til play off-runden i Europaligaen. Bare det å komme med i gruppespillet, vil gi klubben én million euro. I tillegg kommer en rekke andre inntekter. - Vi møter et godt lag og håper å komme unna med et godt resultat. Hvis vi scorer er det veldig bra, og da kan vi trolig leve med et ettmålstap, sier han. Hoff håper Europaligaen kan løfte spillerne. - De er veldig motivert for europacupkamper. Serie- og cupkamper spilles jo hver eneste helg hjemme. De får oppleve noe nytt, og det betyr mye både for spillere og ledere, sier han.
I kveld spiller Tromsø, Aalesund og Rosenborg første kamp i den siste kvalifiseringsrunden i Europaligaen. Kvalifisering kan gi klubbene millioninntekter, men pengene tør de ikke foreløpig regne med selv.